Megye I: ők voltak a hétvége legjobbjai
A Balatonalmádi SE szállította a forduló meglepetését az MTD Hungária megye I-es labdarúgó-bajnokság legutóbbi játéknapján, de a FAK, a Devecser SE és a Tapolca is nagyon értékes sikert aratott.
A Balatonalmádi SE nem esélytelenül lépett pályára a kilencedik fordulóban az Úrkút SK vendégeként, ugyanakkor Úrkúton soha nem könnyű három pontot szerezni. Most ez összejött a BSE-nek, amely a továbbra is remek formának örvendő Reizinger Bence duplájával, valamint Burcsik Martin góljával és jó játékával 3-2-es sikert aratott.

Az éllovas balatonfürediek idei kilencedik bajnokijukat is megnyerték, ezúttal Várpalotáról tértek haza győztesen, az 5-0-ás meccsen Henn Márk kétszer volt eredményes.

Fontos sikert aratott otthon a Tapolca, amely a Magyarpolányt fektette két vállra (2-1). A hazai siker értékét növeli, hogy a csapat 70 percig emberhátrányban futballozott, lapunk az első gól szerzőjét, Ludvig Tamást emelte ki.

A Kristály-csatár Szedlacsek Balázs három találattal vette ki a részét a Herend legyőzéséből (7-0), a támadó csapattársai közül Bakó Roland került még be csapatunkba.

Értékes pontokat gyűjtött a Fűzfői AK, amely hazai pályán gyűrte le (2-1) a gyulafirátótiakat, a második FAK-találat Wellesz Péter nevéhez fűződik.

Mondhatni, hogy derbit nyert a Devecser SE, amely a Sümeggel szemben tartotta otthon a pontokat (3-1). Az összecsapásról Illés Mihály teljesítményét emeltük ki.

Perger Máté volt a mezőny egyik legjobbja a Péti MTE–Tihanyi FC találkozón, amelyet a vendégek 1-0-ra nyertek meg.

Nem bírt egymással a Csetény SE és a Badacsonytomaj a forduló zárómeccsén, a csata 0-0-ás döntetlent hozott. A hazaiak kapusa, Diós Dávid, a vendégektől pedig Péntek Axel került be a játéknap legjobbjai közé.

A 9. forduló válogatottja, kapus: Diós Dávid (Csetény SE).

Hátvédek: Bakó Roland (Ajka Kristály), Illés Mihály (Devecser SE), Perger Máté (Tihanyi FC).

Középpályások: Henn Márk (Balatonfüredi FC), Burcsik Martin (Balatonalmádi SE), Ludvig Tamás (Tapolca), Wellesz Péter (Fűzfői AK), Péntek Axel (Badacsonytomaji SE Bonvino).

Támadók: Reizinger Bence (Balatonalmádi SE), Szedlacsek Balázs (Ajka Kristály).
Balatonalmádi SE a forduló válogatottja MTD Hungária labdarúgó megyei I. osztály